
הכנסת העשרים
מושב שלישי

מישיבת הוועדה המיוחדת לדיון בהצ"ח הרשות הממשלתית להתחדשות עירונית, הצ"ח התכנון והבניה (הוראת שעה) ובהצ"ח שירותים פיננסיים חוץ מוסדיים
יום רביעי, כ"ח בכסלו התשע"ז (28 בדצמבר 2016), שעה 14:30
<סדר היום:>
הצעת חוק השידור הציבורי הישראלי (תיקון מס' 6), התשע"ז-2016.
נכחו:

<חברי הוועדה:> 
אלי כהן – היו"ר
דוד ביטן - הליכוד

עיסאווי פריג'

יואב קיש

איציק שמולי

קארין אלהרר
יהודה גליק

יוסי יונה

יוליה מלינובסקי

מיכאל מלכיאלי
<מוזמנים:> 
	חגית ברוק
	–
	לשכה משפטית, משרד התקשורת

	שלמה פילבר
	–
	מנכ"ל משרד התקשורת

	ברוריה מנדלסון
	–
	יועמ"ש בפועל, משרד התשתיות הלאומיות, האנרגיה והמים

	רן שטרית
	–
	ראש מטה שר התקשורת

	אסף וסרצוג
	–
	אגף התקציבים, משרד התקשורת

	אייל בן ישעיה
	–
	לשכה משפטית, משרד התקשורת

	אליצור בלייטנר
	–
	משרד המשפטים

	ליאור תמאם
	–
	מנכ"ל איגוד התסריטאים

	גלעד מלכא
	–
	מחלקה משפטית, רשות השידור

	קרן הראל-הררי
	–
	סמנכ"ל משאבי אנוש ורגולציה, תאגיד השידור הציבורי

	אלדד קובלנץ
	–
	מנכ"ל תאגיד השידור הציבורי 'כאן'

	גיל עומר
	–
	יו"ר תאגיד השידור הציבורי 'כאן'

	דוד דהאן
	–
	יו"ר ודובר הארגונים החברתיים


<ייעוץ משפטי: >
אתי בנדלר
<מנהלת הוועדה:>
אריאלה מלכה
<רישום פרלמנטרי:>
ס.ל., חבר המתרגמים
הצעת חוק השידור הציבורי הישראלי (תיקון מס' 6), התשע"ז-2016.
<היו"ר אלי כהן:>
צהריים טובים. אני מבקש לפתוח את הישיבה בדיון בהצעת חוק השידור הציבורי הישראלי (תיקון מספר 6), התשע"ז-2016. אני מבהיר שלמיטב ידיעתי יכולה להיות הצבעה במליאה על ועדת חקירה. לי אין בעיה להתקזז, לכן למען הסר ספק אני לא אקיים הצבעות בזמן - - -
<חיים ילין (יש עתיד):>
אני לא מתקזז, אני חייב להגיע לשם. חקלאי נשאר חקלאי כל החיים, אתה לא יודע את זה? 

<היו"ר אלי כהן:>
עיסאווי, אתה ואני מתקזזים? 

<עיסאווי פריג' (מרצ):>
אנחנו מקוזזים. 

<היו"ר אלי כהן:>
אני כמובן אקיים הצבעות אך ורק לאחר ועדת החקירה. לכן מי שהולך להצביע בעניין של ועדת החקירה, אני מבקש שמי שהולך להצביע בעניין ועדת החקירה, כמובן זה בסדר, אבל כשמסתיימת ההצבעה בעניין הזה אני מבקש לחזור. חמש דקות לאחר סיום ההצבעה אנחנו נחזור. 

חוץ מחברי הכנסת שכמובן יקבלו זכות דיבור, חוץ מחברי הכנסת, מי שעוד רוצה לדבר במהלך הישיבה, אני מבקש שיירשם אצל מנהלת הוועדה. 

אני רוצה שאנחנו נעבור להצגת החוק, אני רוצה שגם נעשה את ההקראה. בבקשה, מי מציג? 

<חגית ברוק:>
אני, עורכת דין חגית ברוק ממשרד התקשורת. אני אקריא קודם, זה קצר מאוד, ואני אחר כך אסביר. 

<היו"ר אלי כהן:>
כן, תקריאי, בבקשה. 

<חגית ברוק:>
הצעת חוק השידור הציבורי הישראלי (תיקון מספר 6), התשע"ז-2016.

תיקון סעיף 92. 1. בחוק השידור הציבורי הישראלי התשע"ד-2014, בסעיף 92(ב2) – 

(1) פסקה (1) – תימחק;
(2) בפסקה (2) המילים "בלי לגרוע מהוראות פסקה (1)" והמילים "אף אם לא נמסרה הודעה בהתאם להוראות הפסקה האמורה" – יימחקו."
<היו"ר אלי כהן:>
בזה עשינו את ההקראה, גברתי היועצת? 

<אתי בנדלר:>
כן, רק צריכים - - -

<חגית ברוק:>
עכשיו אני מסבירה. סעיף 92 לחוק השידור הציבורי קובע את יום התחילה של חוק השידור הציבורי. יום התחילה הוא היום שבו תאגיד השידור הציבורי הישראלי החדש מתחיל בשידוריו והוא היום גם שבו נפסקים שידורי רשות השידור והרשות למעשה נסגרת. סעיף התחילה תוקן מספר פעמים, בתיקון האחרון שנעשה בחוק תוקן סעיף התחילה כך שניתנה סמכות לשרים, לשר התקשורת ולשר האוצר, להקדים את יום התחילה ל-1 בינואר אם מועצת התאגיד הגישה הודעה שבה היא מודיעה על מוכנותה להתחיל בשידורים במועד האמור, כלומר ב-1 בינואר. 

מה שאנחנו מבקשים בתיקון הנוכחי זה לבטל את הסעיף הזה, השרים מוותרים על סמכותם להקדים את - - - 

<חיים ילין (יש עתיד):>
למה? 

<היו"ר אלי כהן:>
חברים, אנחנו ניתן לה לסיים. אנחנו עוד לא הבנו כי היא עוד לא סיימה. 

<חגית ברוק:>
השרים מוותרים על סמכותם - - -

<היו"ר אלי כהן:>
סליחה, אין כאן דו שיח, היא מסבירה את הסעיף. 

<חגית ברוק:>
אני ממשיכה להסביר, באותו משפט שבו עצרתי. השרים מוותרים על סמכותם להקדים את יום התחילה בהתאם להודעת התאגיד, נשארת סמכות השרים בפסקה (2) - - -
<קריאה:>
איך? 

<היו"ר אלי כהן:>
סליחה, תעזבי את חדר הוועדה. 

<יוסי יונה (המחנה הציוני):>
אלי, עיוני, אתה - - -

<היו"ר אלי כהן:>
לא, בחייך, כל אחד כאן מדבר, היא מדברת, אי אפשר לשמוע. אני רוצה להבין את התיקון, חבר הכנסת יונה. 

<יוסי יונה (המחנה הציוני):>
אבל היא מרכזת את העבודה - - - 

<היו"ר אלי כהן:>
היא מרכזת את העבודה, אז תצא ותדבר איתה. 

<יוסי יונה (המחנה הציוני):>
אתה לא יכול לעשות את זה, אלי. 

<היו"ר אלי כהן:>
אז תצא ותדבר איתה, אנחנו רוצים לשמוע. כן, בבקשה. 

<חגית ברוק:>
מה שנשאר זה בעצם סעיף התחילה שקבוע בסעיף קטן (א) שמדבר על תחילה ב-30 באפריל 2017, זה יהיה יום התחילה החדש. בד בבד נשארת סמכות השרים להקדים את יום התחילה שלא בהקשר של הודעה של המועצה, זאת אומרת סמכות עצמאית, למועד מוקדם יותר. 

<היו"ר אלי כהן:>
אני מבקש שתסבירי עוד הפעם. עוד הפעם תסבירי את התיקון ומה התכלית שלו. 

<חגית ברוק:>
היום החוק מדבר על תחילה ב-30 באפריל. לפי סעיף קטן (א) יום התחילה, היום שבו מתחיל התאגיד לשדר ומפסיקים שידורי הרשות הוא 30 באפריל. יחד עם זאת החוק מאפשר הקדמה של יום התחילה בשני מנגנונים שקיימים בחוק. המנגנון הראשון זה מנגנון שבו מועצת התאגיד מודיעה לשרים על מוכנות, קראו לזה הודעת המוכנות, המועצה מגישה הודעה שאומרת 'אני מוכנה להתחיל בשידורים ב-1 בינואר', במצב הזה על השרים להקדים את יום התחילה בהתאם להודעת התאגיד. 

את הסעיף הזה אנחנו מבקשים היום לתקן ולמעשה לבטל. השרים מוותרים על סמכותם להקדים את יום התחילה - - -

<עיסאווי פריג' (מרצ):>
מעניין, למה שר מוותר על סמכותו? 

<חגית ברוק:>
מה שיישאר זה יום תחילה של 30 באפריל עם סמכות נוספת שקיימת בחוק לשרים להקדים את יום התחילה, לא לפי הודעת התאגיד. 

<עיסאווי פריג' (מרצ):>
למה השרים האלה מוותרים על הסמכות שלהם? מעניין אותי. 

<היו"ר אלי כהן:>
אני רוצה להבין ואני רוצה גם לשאול את גברתי - - -

<עיסאווי פריג' (מרצ):>
אבל למה? אין לך תשובה? 

<חיים ילין (יש עתיד):>
בדרך כלל שרים נלחמים על הסמכות ועל הכוח כמה שיותר. 
<עיסאווי פריג' (מרצ):>
מעניין, למה השרים מוותרים על - - - 

<חיים ילין (יש עתיד):>
ככה בקלות - - -

<היו"ר אלי כהן:>
תודה, חבר הכנסת ילין. 

<עיסאווי פריג' (מרצ):>
לא, אלי, זו נקודת המהות, למה השר מוותר. בוועדות נלחמים השרים להכניס את עצמם בכל סעיף וסעיף. 

<חיים ילין (יש עתיד):>
במיוחד ראש הממשלה. הוא גם שר התקשורת. רק אתמול הוא נתן את שיתוף הפעולה לשר, אז עכשיו ככה בקלות - - -

<היו"ר אלי כהן:>
אני רוצה לשאול את גברתי היועצת המשפטית, לראות שאני הבנתי, למעשה על פניו התיקון הזה אומר שהתאגיד אמור להיפתח ב-30 בחודש, אלא אם כן הם החליטו מוקדם יותר. 

<אתי בנדלר:>
נכון. 

<היו"ר אלי כהן:>
זה נוסח התיקון בעברית פשוטה. 

<אתי בנדלר:>
נכון. 

<היו"ר אלי כהן:>
תודה רבה. האם אדוני, מנכ"ל משרד התקשורת, רוצה להוסיף משהו? 

<אתי בנדלר:>
אלא אם כן השרים, לאחר התייעצות עם המועצה, מחליטים להקדים את המועד. 

<קארין אלהרר (יש עתיד):>
בעצם מה שהיה נכון לינואר - - -

<היו"ר אלי כהן:>
חבר הכנסת עיסאווי, אמרו לי שאתה מקוזז עם יצחק כהן. 

<חיים ילין (יש עתיד):>
הוא שווה שתיים, הוא רואה חשבון, הוא עשה חשבון. 

<עיסאווי פריג' (מרצ):>
אם קיזזו אותי אני לא יודע. 

<היו"ר אלי כהן:>
יוסי, אתה מקוזז או הולך להצביע? 

<חיים ילין (יש עתיד):>
אבל אתה לא יכול להמשיך את הדיון. 

<היו"ר אלי כהן:>
את הדיון אני יכול להמשיך, אני לא עושה הצבעה. 

<חיים ילין (יש עתיד):>
אבל זה לא פייר.

<היו"ר אלי כהן:>
אני אשמע את כולם. 

<חיים ילין (יש עתיד):>
לא, אני לא צריך שתשמע. אני צריך גם לשמוע את כולם. 

<עיסאווי פריג' (מרצ):>
תתקזז עם אלי, שנמשיך את הדיון. 

<חיים ילין (יש עתיד):>
תפסיק להתקזז, הוא ממשיך לקיים את הדיון. אני לא רוצה שהוא יקיים את הדיון, למה? מה קרה? 

<היו"ר אלי כהן:>
אני יכול לקיים דיון בלי הצבעה, אני לא עושה הצבעות. 

<חיים ילין (יש עתיד):>
בסדר, אבל תכבד את החברים של הוועדה. 

<יוסי יונה (המחנה הציוני):>
אני לא קיבלתי הנחיה להתקזז. 

<קארין אלהרר (יש עתיד):>
אני מבקשת לשאול שאלה, אדוני היושב ראש. 

<אריאלה מלכה:>
אדוני היושב ראש, אולי תיתן דקה לרועי לעשות פה סדר, כי שם במליאה לחוצים. 

<חיים ילין (יש עתיד):>
אתה מלמד אותי שאתה אופוזיציה לוחמת. 

<היו"ר אלי כהן:>
רועי, תגיד לנו רק מתי צריך לצאת להצביע. 

<רועי פולקמן (כולנו):>
בסדר. 

<קארין אלהרר (יש עתיד):>
אדוני היושב ראש, אם אפשר, בבקשה, רק שאלת חידוד. 

<היו"ר אלי כהן:>
אני אתן. חברים, אני עכשיו אמשיך את סדרי הדיון, אני אתן לכל חבר כנסת ארבע דקות לדבר, כל חבר כנסת יוכל להגיד - - - 

<קריאה:>
אתה לא עושה הצבעה, נכון? עד שאנחנו - - -
<היו"ר אלי כהן:>
אני אומר שוב, חמש דקות לאחר ההצבעה, מתוך הנחה של להגיע חמש דקות, לא עושה הצבעה. אז תלך, תצביע ותחזור. גם הזכות לדבר תישמר לך. 

אנחנו ניתן לכל חבר כנסת ארבע דקות, לאחר מכן גם הגורמים החיצוניים שירצו לדבר מוזמנים, חבר הכנסת פריג', בבקשה, ולאחריו חברת הכנסת אלהרר. רן, או מנכ"ל משרד התקשורת, לא עונים על כל השאלות, אתם רושמים את השאלות, מסתיים הסבב, עונים. 

<עיסאווי פריג' (מרצ):>
אלי, ידידי, אני הספקתי להכיר אותך כיושב ראש רציני, מבין עניין ומאמין בדרך וממשיך בה. עכשיו ועדת הרפורמות נכנסת לנבחרת הוועדות הנבחרות, נכנסת למועדון רשות השידור. זה התחיל בוועדה של חברתי קארין אלהרר, לפני שנתיים, והמשיך בוועדת צחי הנגבי ועכשיו זה הגיע לוועדה של אלי. בכל תחנה עוד אי ודאות ועוד פוליטיקה ועוד ייסורים. 

<קארין אלהרר (יש עתיד):>
למה, עיסאווי? אנחנו יצרנו ודאות, למה ככה? 

<עיסאווי פריג' (מרצ):>
אה, עזבי. 

<קארין אלהרר (יש עתיד):>
עיסאווי, אתה הצבעת בעד, מה קרה עכשיו? 

<עיסאווי פריג' (מרצ):>
הצבעתי כי לא הייתה ברירה, רצינו שהשידור ימשיך. שאלתי, אלי, האם המגמה שלך להיות עוד תחנה לעוד ועדה רביעית בדרך, או שנגיע למצב של סטופ של שנתיים ייסורים. אני שואל עד מתי אנחנו צריכים להמשיך להתעלל ממש במלוא המילה, להתעלל בכל המערכת שקשורה ברשות השידור, אם זה עובדים, אם זה חברי מועצה או מנכ"לים. ממש התעללות, אי ודאות ופוליטיקה.

אני רק רוצה להחזיר אותך למה שהיה בוועדת השרים, זה כולם יודעים, השרים מירי רגב ואחרים, שאין מספיק ליכודניקים בתאגיד, צריכים למצוא דרך לעשות את זה. לא מתאים לנו, לא מתאים לנו. האם הוועדה רוצה לשתף פעולה ולהגיע לשם? זאת השאלה. האם אנחנו מחפשים שידור ציבורי? כי הדחיות האלה מראות על דבר פשוט, שמשהו לא בסדר קורה שם, משהו לא בסדר, אחרת זה היה מתקיים. אני רוצה שנהיה ענייניים, מה מסתתר מאחורי הדחייה הזו. אנחנו שומעים כל מיני שמועות ורואים מהלכים בשטח שמצביעים על פוליטיקה. כל הדחייה היא עוד כותרת, אבל הפוליטיקה שמאחורי זה, מה שהיה ברשות השידור, יהיה יותר פוליטיקה בתאגיד הרשות השנייה. אני רוצה לשמוע ממנכ"ל משרד התקשורת, אני רציתי את שר התקשורת, אבל אין לנו את הזכות לשמוע את שר התקשורת, הוא רק מחזיק במושכות ושולח את הנציגים, מה מסתתר מאחורי הדחייה הנוספת הזו? מה מסתתר? 

ושאלה שנייה, גברתי היועצת המשפטית, אנחנו בוועדה שדנים בחקיקה והמעורבות, השרים נלחמים להיות מעורבים, מה פשר ומה המשמעות ששר מוותר על הסמכות שלו במקרה שמונח לפנינו? אני רוצה, אם יש דברים שאנחנו לא מבינים אותם, שנבין אותם. אלי, אני מצפה ממך לא להיות עוד תחנה, אני אומר לך את זה, אל תהיה עוד תחנה, לא מתאים לך. 
<היו"ר אלי כהן:>
תודה, אדוני. אני אנסה להתייחס בקצרה לנקודות שהעלית, אבל לאחר מכן, אם אנחנו צריכים להרחיב. ברור לך שהנושא בין היתר על רקע הגשת הבג"צ על ידי יושב ראש ועדת הכלכלה, לא סביר שלמעשה היה נידון שם ולכן האפשרות שעמדה בפני הכנסת זה הקמת ועדה מיוחדת שתיקח זמן או לחילופין הוועדה הזאת. 

אני, אגב, חייב לציין שאני מוציא, לפחות מבחינתי, כל שיקול פוליטי. נמצאים כאן גם עכשיו יושב ראש תאגיד השידור הציבורי, גיל עומר, והמנכ"ל, אלדד קובלנץ, שלום רב, ברוכים הבאים. אני חושב שאני רואה אותם פעם ראשונה. לא פגשתי אותם, אני חושב, לפני זה. ואגב עם אף אחד מאנשי התקשורת, ולא משנה אם הם מהרשות, מהתאגיד, מערוץ כזה או אחר, בחיים לא שאלתי מי הוא ומה דעתו הפוליטית - - - 
<קארין אלהרר (יש עתיד):>
לא, לא אתה הבעיה. 

<עיסאווי פריג' (מרצ):>
הם ידאגו שתהיה לך דעה פוליטית. החברים ידאגו - - -

<היו"ר אלי כהן:>
לי, אגב, יש דעה פוליטית, אבל אני לא חושב שאני צריך לשאול אנשי תקשורת שיאמרו לי מה דעתם הפוליטית ואף פעם לא שאלתי גם, אני גם לא דואג לשאול אנשים בכלל, קל וחומר - - -

<קארין אלהרר (יש עתיד):>
אדוני יושב ראש, העמדה - - -

<היו"ר אלי כהן:>
לא, אל תיכנסי לדבריי, אני מבטיח לך ארבע דקות. אני אומר את הדבר הזה ולכן הבקשה שמונחת כאן לפנינו מדברת בסך הכול על כך שכבר אתה יודע שדובר לצורך העניין עד סוף אפריל וגם מוביל את זה בהתדיינות שר האוצר מול ראש הממשלה ולכן אני חושב שצריך לעשות את זה בצורה נכונה וטובה. 

<עיסאווי פריג' (מרצ):>
כבוד היושב ראש, אל תהיה נאיבי, אנחנו - - -

<היו"ר אלי כהן:>
לא, הדבר האחרון זה נאיבי. 

<עיסאווי פריג' (מרצ):>
ושאלה אחרונה לפני שאתה עובר לקארין, אדוני. האם ההסכם הקואליציוני בין 'כולנו' לבין הליכוד, לא להתערב בכל ענייני התקשורת, האם הוא חלק מהדיון ואמור להיות הקו המנחה של כבודו בהמשך הטיפול בנושא?

<היו"ר אלי כהן:>
אני יכול להגיד לך, אני לא קיבלתי שום הנחיה כזאת, לא מכאן ולא משם. 

<קארין אלהרר (יש עתיד):>
עיסאווי, איזו שאלת תם זאת, לא מתאים לך. 

<עיסאווי פריג' (מרצ):>
זו שאלה מיותרת? 

<היו"ר אלי כהן:>
תודה. חברת הכנסת אלהרר, בבקשה, גברתי, ארבע דקות.

<קארין אלהרר (יש עתיד):>
תודה רבה, אדוני היושב ראש. אני רוצה לפתוח בלמחות על המהלכים האחרונים. דרך אגב, המהלך הנוכחי מצטרף לעוד שורה של מהלכים. מדובר בחוק שעבר בכנסת ביוני 2014 - - -

<אתי בנדלר:>
מאחר שזה כבר התיקון השישי אז אני לא נבהלת. 

<קארין אלהרר (יש עתיד):>
בדיוק, גברתי היועצת המשפטית, זה כבר התיקון השישי שמבוצע בחוק הזה. 

<אתי בנדלר:>
יולי 2014. 

<קארין אלהרר (יש עתיד):>
כן, זה היה ב-2014, ביום שפתחנו את דיוני הוועדה המיוחדת, חגגתי את יום הולדת השנה של בני אז אני זוכרת היטב - - -

<עיסאווי פריג' (מרצ):>
מזל טוב. 

<היו"ר אלי כהן:>
מאורע משמח. 

<קארין אלהרר (יש עתיד):>
אכן היה מאורע משמח ואני חייבת לומר לך, אדוני היושב ראש, שגם חגיגת החוק לטעמי הייתה מאורע משמח ומאז הממשלה המכהנת עושה כל אשר לאל ידה על מנת לפגוע בחוק ובתאגיד שקם, או רוצה לקום. לא נתנו לתאגיד הזה יום אחד לחיות וכל מה שעושים זה מסכלים את יכולת קיומו. 

עכשיו אני רוצה לומר את הדבר הבא, המהלכים שהיו, שישה במספר, ספרה היועצת המשפטית לוועדה, הם כולם עסקו בהתחלה בהקמה של המועצה הציבורית. יושב כאן המנכ"ל של משרד התקשורת, שהתחייב באחד מדיוני ועדת צחי הנגבי לעניין, הסכימו, נקים את המועצה - - -

<קריאה:>
היא הוקמה בדיוק בהתאם להתחייבות. 

<קארין אלהרר (יש עתיד):>
יפה, כל הכבוד. עוד פעם היה ויכוח ואמרו 'בואו נדחה את זה, ניתן להם זמן', כי המועצה לא הוקמה. אחר כך עוד דחייה. 

<היו"ר אלי כהן:>
חברים, לא להפריע, אין דו שיח, כל אחד אומר בזמן שלו מה שהוא מוצא לנכון. אני אומר לאדוני היושב ראש, אני שומעת בקשב רב את דברי ראש הממשלה בישיבות הממשלה, לא כי אני נוכחת שם, אלא באמצעות התקשורת, ואני שמעתי את דבריו נכוחה ביום ראשון האחרון, כשהביאו את הנושא הזה לישיבת הממשלה. הוא אמר, 'אני לא מסכים, שר האוצר רוצה ולכן כרגע אנחנו מבקשים - - -

<היו"ר אלי כהן:>
ברשותך, אנחנו נפסיק, אנחנו ממש שתי דקות לאחר סיום ההצבעה השמית - - -

<עיסאווי פריג' (מרצ):>
הצבעה שמית על ועדת חקירה בחקלאות, חייבים להיות שם. 

<(הישיבה נפסקה בשעה 15:00 ונתחדשה בשעה 15:10.)>
<היו"ר אלי כהן:>
צהריים טובים. אני מחדש את הדיון. דיבר חבר הכנסת פריג', חברת הכנסת אלהרר הייתה באמצע דבריה, לכן היא תוכל לחדש ולאחר מכן חברי הכנסת שלא דיברו יוכלו לדבר, כל אחד עד ארבע דקות. חברת הכנסת אלהרר, בבקשה. 
<קארין אלהרר (יש עתיד):>
תודה, אדוני יושב הראש. אני אומר את יתר דבריי בקצרה. הנקודה המשמעותית ביותר היא שלא חל שום שינוי מהותי מאז התיקון האחרון. בתיקון האחרון הייתה עמדה חלוקה בין ראש הממשלה בכובעו כשר התקשורת לבין שר האוצר. שר התקשורת טוען בטענות שונות ומגוונות שהתאגיד חמק לו בין הידיים ו'צוק איתן' הפריע לו והיו לו כל מיני עניינים והוא מתחרט. בואו נקרא לילד בשמו, הוא מתחרט על המהלך. 

<עיסאווי פריג' (מרצ):>
היה עסוק. 

<קארין אלהרר (יש עתיד):>
מהלך שהוא היה מיוזמיו, ולא רק זאת, אלא אף בירך עליו בישיבת הממשלה שהתקיימה ב-4 במאי 2014. עכשיו אני אומר, ככל הנראה הוא נתקל בהתנגדות של שר האוצר, התנגדות שאני מברכת עליה, ועכשיו צריכים למצוא את הדרך הפוליטית מה לעשות. זה נחמד שיש מחלוקות פוליטיות בין שרים בממשלה, אבל יש אנשים שעומדים בתווך והאנשים האלה צריכים לדעת האם יש מקום עבודה וצריך להשקיע משאבים ותשומות בהקמת התאגיד, מילוי לוח השידורים, או שמא אין כזה דבר וצריך לפנות לעיסוקים אחרים. 

אני באמת, אדוני היושב ראש, לא מצליחה להבין מה ישתנה ב-30 באפריל. תיתן לי לעשות לכולנו ספוילר, עמדתו של ראש הממשלה לא תשתנה ועמדתו של שר האוצר, כך אני מקווה, גם לא תשתנה ואנחנו נגיע לעוד דחייה ונתכנס שוב פעם כלאחר כבוד בדיון בוועדה כזו או אחרת ואנחנו עוד פעם נגיד שהם לא מצליחים להגיע להסכמות. אני לא מבינה איך פתאום השרים לוקחים מעצמם את הסמכות להחליט ומעבירים אותה הלאה. באמת, אדוני, עם כל הכבוד, מדובר פה בתהליך שמבזה את החקיקה שאנחנו, חברי הכנסת, עומלים עליה. מדובר בהצעת חוק ממשלתית שאין בה יותר מאשר כיפופי ידיים בין שרים בממשלה. 

ואני אגיד עוד דבר, שאני מבינה שפחות מעניין אולי את שרי הממשלה, אבל יש פה גם את העניין הכספי. לפי החישוב האחרון שאני שמעתי התקופה הזאת, שאנחנו מבקשים להאריך ולהפעיל בד בבד גם את השידור הציבורי הישן וגם את התאגיד בהקמה, עולה למשלם המסים 140 מיליון שקלים. 

<עיסאווי פריג' (מרצ):>
את מאמינה לזה? 

<קארין אלהרר (יש עתיד):>
אני מאמינה שזה עולה יותר, עיסאווי. 140 מיליון שקלים הם סכום כסף נכבד ביותר שאפשר לתקן בו הרבה מאוד מהעוולות החברתיות אזרחיות שמתקיימות היום במדינת ישראל. אני לבד יכולה לחשוב לפחות על שתי הצעות חוק שאפשר לקדם ולקדם ילדים בסיכון והדבר הזה לא ראוי בעיניי. אני הייתי מצפה, אדוני היושב ראש, בסופו של דבר אני מבינה שיש רוב לקואליציה והקואליציה תעביר שוב את התיקון הזה ושוב פעם יגיד כל צד 'ניצחנו' ואנחנו בסך הכול נדחה את הקץ. אבל, אדוני היושב ראש, הקץ יגיע ובסופו של דבר נצטרך לקבל החלטה. 

עכשיו אני אגיד את הדבר האחרון. בצר לו פנה יושב ראש ועדת הכלכלה איתן כבל לסיועו של בית המשפט הגבוה לצדק. אמר בית המשפט שהוא מוציא צו על תנאי ומבקש מהמדינה לנמק מדוע לא יופעל התאגיד בינואר. יש פה איזה מהלך בזק כזה, ממה החשש? תנמקו, נסיים את ההליך בבית משפט, הכנסת היא תמיד הריבונית, תמיד אפשר לחזור לכנסת ולחוקק חוקים, הרי הקואליציה עושה בכנסת כאוות נפשה, אז ממה החשש? אני הייתי ממליצה, אדוני היושב ראש, שבכל זאת, אפילו למען הנראות הציבורית, אתה יודע מה? לא למען ההגינות, כי ההגינות פסה מן העולם בבניין הזה, רק למען הנראות הציבורית, תחכו לסיום ההליך בבג"צ, תנמקו, יכול להיות שהנימוקים שלכם מצוינים. אתם הרי טוענים שאין לוח משדרים, לא נהיה מוכנים, אז אם אתם כל כך צודקים, הבה ונשמע את טיעונכם הצודק בבית המשפט, למה ללכת למהלך הזה בחופזה? תודה רבה, אדוני. 
<היו"ר אלי כהן:>
תודה, גברתי. אנחנו ניתן התייחסות למנכ"ל משרד התקשורת ולאחר מכן חבר הכנסת יונה. 

<שלמה פילבר:>
אני ביקשתי את רשות הדיבור עוד לפני סיום דבריהם של חברי הכנסת, פשוט כי אני חייב להיות בדיון חשוב במשרד הביטחון בתל אביב. אני עליתי במיוחד מתל אביב כדי לכבד את חברי הכנסת וכי במקרה הספציפי הזה, להבדיל מהדיונים הקודמים, אין לי כמנכ"ל הרבה מה להוסיף על היועצים המשפטיים, מהסיבה פשוטה, במקרה הספציפי הזה ההחלטה היא כולה פררוגטיבה של השרים, הם קיבלו את ההחלטה - - -

<עיסאווי פריג' (מרצ):>
היא פוליטית, ההחלטה. 

<שלמה פילבר:>
הם קיבלו את ההחלטה, אנחנו נבצע אותה. 

<עיסאווי פריג' (מרצ):>
החלטה פוליטית. 

<שלמה פילבר:>
שיקול הדעת הוא בידיהם. התיקון שהבאנו בפעם הקודמת היה בהסכמה של שניהם, התיקון הנוכחי הוא בהסכמה של שניהם, זה בידיהם - - -

<עיסאווי פריג' (מרצ):>
אז הסיבה היא פוליטית ולא מקצועית. 

<שלמה פילבר:>
אני לא - - -

<עיסאווי פריג' (מרצ):>
אלי, זה חשוב. הסיבה היא פוליטית ולא מקצועית, זה הכול. 

<קריאה:>
אמרו את זה בבג"צ. 

<עיסאווי פריג' (מרצ):>
יפה, אמרת את זה בעצמך. 

<היו"ר אלי כהן:>
מנכ"ל משרד התקשורת, אני מבקש לא להתייחס להערות ביניים, אם יש לך עוד דברים ספציפיים לומר או להאיר את עינינו, בבקשה. 

<שלמה פילבר:>
לא, מעבר לזה אין לי מה להוסיף, החברים יודעים - - - 

<היו"ר אלי כהן:>
הסיבה היא פוליטית ולא מקצועית, התאגיד מוכן. 

<שלמה פילבר:>
אני אתעדכן במידת הצורך בדרך, אם צריך. 

<היו"ר אלי כהן:>
תודה רבה לך וסע בזהירות. חבר הכנסת יונה, ארבע דקות. אחר כך יהיה זמן להסתייגויות בנפרד. לאחריו חבר הכנסת ילין, ועוד שני דוברים נוספים מבין חברי הכנסת ולאחר מכן ראיתי שנרשם רק גיל עומר לדבר. עוד מישהו חוץ מגיל עומר? 

<יהודה גליק (הליכוד):>
לא, אין צורך. 

<קארין אלהרר (יש עתיד):>
הוא ממהר להדליק נרות חנוכה. 

<היו"ר אלי כהן:>
עוד מישהו חוץ מגיל עומר? אני שואל כאן את הנוכחים. 

<יוסי יונה (המחנה הציוני):>
יהודה רוצה לסייע לך.
<היו"ר אלי כהן:>
יהיו לנו עוד שלושה דוברים לפני ההסתייגויות. חבר הכנסת יונה, בבקשה, אדוני. 

<יוסי יונה (המחנה הציוני):>
אדוני היושב ראש, אנחנו בסאגה הזאת כבר יותר מדי זמן, פשוט יותר מדי זמן והנה מתקבלת או אתם מבקשים להעביר את החוק הזה במתכונתו החדשה, על פניו בגלל סיבות תמוהות. גם כאשר כאן נאמר שהסיבות הן פוליטיות, אז זה איזה מין מסך עשן כזה שאנחנו לא יכולים אולי, או כן יכולים או לא יכולים לחדור מבעדו. 

יושב כאן נציג של מועצת התאגיד הישראלי החדש, אלדד קובלנץ, ואומר לנו 'רבותיי, אם רק תדליקו את האור הירוק אנחנו נכנסים לפעילות', זאת אומרת התשתית מוכנה, גיוס האנשים נעשה, זאת אומרת הכול מוכן, 'אנחנו רק מחכים מכם לאור ירוק כדי להפעיל את התאגיד. והנה בכל זאת אנחנו עומדים כאן בפני העיכוב, שעל פניו, לפחות אני אומר, שהוא מודרך משיקולים לא ענייניים והייתי גם אולי מוסיף ואומר, איזה שהן גחמות שאנחנו אולי לא מצליחים לרדת לעומקן. 

שלא לדבר על כך שאין הצדקה - - - אדוני היושב ראש, את תשומת לבך המלאה אני מבקש. גם כאשר, שוב, העיכוב הזה, על פניו לא נראה שיש לו הצדקה עניינית, הרי שהוא גם כרוך בעלויות. אנחנו כאן יושבים, אדוני היושב ראש, על התקציב, מבקשים לחסוך מכאן ולהוסיף שם למטרות שהן ראויות ואולי לקצץ במטרות שהן פחות משמעותיות והנה כאן ביד נדיבה העיכוב הזה עולה למשלם המסים 350 מיליון שקל, וזה חבל מאוד, זה פשוט בזבוז של כספי ציבור על בסיס של איזה שהם ויכוחים שמבחינתי הם ויכוחים עלומים בין שר א' לבין שר ב'. 

היה מקום שהסאגה הזאת תיגמר. הסאגה הזאת תיגמר משום שסיומה משרת את הציבור הישראלי, משום שסיומה מסיים גם את החששות ואת הדאגות ואת המצוקות של עובדים שעובדים בתאגיד השידור הישן וגם אלה שאמורים להיכנס לעבודה ברשות השידור החדשה, וזאת מדוע? כי אנחנו עכשיו מונעים מהם גם איזה שהוא ביטחון תעסוקתי, מאלה וגם מאלה. אתם יודעים שהעמדה העקרונית, שלי בכל אופן ושל המון מחבריי, הייתה שהדבר הטוב ביותר שיכול לקרות שיהיה איזה שהוא מיזוג, זאת אומרת שיהיה התאגיד החדש ונקלוט כמה שיותר עובדים מהתאגיד הישן וכך נוכל לספק את כל הצדדים המעורבים. אז כפי שאמרתי, על פניו השיקולים הם לא ענייניים, מדובר כאן באיזה שהיא גחמה וחבל מאוד שבסופו של יום כספי ציבור כל כך רבים הולכים לאיבוד בגלל מריבות כאלה ואחרות. 

<עיסאווי פריג' (מרצ):>
את מי זה מעניין? 

<יוסי יונה (המחנה הציוני):>
עכשיו לצורך החוק שהונח בפנינו, אדוני היושב ראש, ועדת הכנסת החליטה, אני חושב שזה היה בסביבות השעה עשר וחצי, באיזה ועדה הנושא הזה יבוא לדיון והוחלט שזה מגיע לוועדת הרפורמות. בדרך כלל יש נוהל, אדוני היושב ראש, משעה שמחליטים שנושא מסוים מובא לפתחה של ועדה כזו או אחרת, במיוחד בתחום הזה של חקיקה, הרי שאנחנו מקבלים פרק זמן שהוא פרק זמן סביר כדי ללמוד את הנושא. זו הפרוצדורה, לפחות 24 שעות, אנחנו מתכנסים, בוחנים, נוברים בתוך השינויים המוצעים ואז מגבשים את עמדותינו ובוודאי גם כותבים את ההסתייגויות שלנו. 
לא ניתן לנו הזמן הזה ולכן גם חלק מההסתייגויות, כפי שתראו, שאני מעלה כאן בכתב, הן הסתייגויות שהן, אם תרצו, קונטרה לאופן שבו הממשלה ומשרדי הממשלה מתייחסים אלינו. הם מתייחסים אלינו באופן בלתי ענייני, הם מתייחסים אלינו באופן שהוא לא מכבד את הכנסת ואת האופן שבו היא מתבקשת לפעול ולכן גם ההסתייגויות הן בחלקן נובעות מכך שלא היה לנו את פרק הזמן, אדוני היושב ראש, להכין אותן כראוי. ואני מבין שהפרק הזה של הגשת ההסתייגויות יעלה לאחר שחברי וחברות הכנסת האחרים יבקשו את רשות הדיבור. תודה, אדוני היושב ראש. 

<היו"ר אלי כהן:>
תודה. חבר הכנסת ילין ולאחריו, יהיה אחרון הדוברים, גיל עומר. חבר הכנסת ילין, בבקשה. 

<חיים ילין (יש עתיד):>
כבוד היושב ראש, תודה. אני רגיל לחוקים אחרים. 

<רועי פולקמן (כולנו):>
אפשר לדבר על הסולק והמאגד, אם תרצה. 

<חיים ילין (יש עתיד):>
כן, בדיוק ככה. אולי אפשר להקים את התאגיד על התשתית של בנק ישראל, אולי זה יעשה סדר במהלך. השיטה היא אותה שיטה, כבוד היושב ראש, והשיטה היא שראש הממשלה שלנו לא מקבל החלטה, בכלום. כל מה שהוא יכול לדחות הוא ידחה, זאת שיטה, זה האופי שלו, ככה הוא בנוי, עד שהוא לא בפסיק, בצ'ופצ'יק, והוא לא מאוים, הכיסא שלו לא מאוים או שהמדינה לא מאוימת הוא בכלל לא מקבל החלטה. זה היה ככה ב'עמוד ענן', היה ככה גם ב'צוק איתן'. עד שלא יצאו המחבלים מהמנהרה הוא לא נכנס. ככה זה. זה האופי שלו. 

מה הבעיה באופי הזה? שהוא בטוח שאם עכשיו הוא דוחה בעוד שלושה או ארבעה חודשים הבעיה גם תיפתר, ואולי לרצונו, או שהולך להיות בתקופה הזאת, כבוד היושב ראש, שזה מה שהכי מפחיד אותי, שיהיה פה מחטף, מחטף פוליטי, כי הרי זה ברור לחלוטין שההחלטה היא לא מקצועית, היא פוליטית לחלוטין. דרך אגב, יכול להיות שאם הוא היה מקבל את המטוס לפני זה אז יכול להיות שהוא היה מסכים, אבל בגלל שגם שם עושים לו, אז גם פה צריך לעשות לו. לא יעזור כלום לאף אחד. 

יש ל'יש עתיד' שתי הסתייגויות, ההסתייגויות הן מהותיות, אבל אני רוצה להגיד, אני יודע שהתאגיד מוכן לפעולה, ב-1 בינואר הוא מוכן. לפי החקיקה הקיימת השרים רשאים בהודעה של 14 יום, עם המועצה עצמה - - -

<יוסי יונה (המחנה הציוני):>
זה גם לפני ה-1 בינואר. 

<חיים ילין (יש עתיד):>
כן, אבל נגיד שמה-1 בינואר, נגיד אפילו קח באמצע ינואר, אם הכול מוכן וניקו חלק מהשמאלנים והכניסו שם גם מאנשי ימין והוא קצת, אז מה הסיבה שלא פותחים אותו? למה לא לפתוח תאגיד שהוא בעצמו רצה לפתוח אותו, למה לא פותחים את התאגיד? מפליא אותי עוד יותר, כבוד היושב ראש, שר האוצר. אם הכול כסף והוא אומר 'עזבו אותי, אני מסתכל על השורה התחתונה', איך הוא מסכים, כבוד היושב ראש, וזו תשובה שאו אתה או מישהו מטעם המפלגה צריך להגיד את זה, איך הוא מסכים שייצאו עוד 140 מיליון שקל? קטונתי מלהבין את זה כאשר הוא לבד יודע בדיוק איפה ה-140 מיליון שקל, הוא כל כך חברתי והוא עושה את הדברים, יכולים להועיל יותר? אבל כולם שותקים, כמו דג. זה פשוט לא יאומן הדבר הזה. בסוף מאחורי התאגיד הזה יש גם בני אדם, אל תשכחו. יש עובדים גם ברשות השידור, יש עובדים חדשים שנקלטו בתאגיד וכולם מצפצפים. 

אבל אני אגיד לסיכום, מי שמפחד מביקורת, מי שמפחד מתקשורת, לפי דעתי, וזה לא בגלל שאני אופוזיציה, ומי שמפחד בכלל הוא לא יכול להיות ראש ממשלה. 

<היו"ר אלי כהן:>
תודה רבה. גיל עומר, בבקשה. 

<גיל עומר:>
מאחר שפה מדובר על דחייה של תאריך יום התחילה חשוב לי קודם כל להדגיש שתאגיד השידור הישראלי מוכן לשדר, מוכן לעלייה ומוכן להתחיל - - -
<חיים ילין (יש עתיד):>
תקשיב למה שהוא אומר, זה הצד המקצועי שמדבר.

<יוסי יונה (המחנה הציוני):>
אדוני היושב ראש. 

<היו"ר אלי כהן:>
אתה מפריע לו. 

<יוסי יונה (המחנה הציוני):>
לא, חשבתי שדעתך הוסחה אז רציתי להגיד שהוא אמר שהתאגיד מוכן. 

<היו"ר אלי כהן:>
תודה, חבר הכנסת יונה. בוא נשמע אותו, בבקשה. 

<גיל עומר:>
עוד פעם, מאחר שאנחנו מדברים על מוכנות, חשוב לי להדגיש שתאגיד השידור הישראלי מוכן לשדר. הודענו את המוכנות שלנו ב-25 באוקטובר, הודענו שאנחנו מוכנים לשדר ב-1 בינואר ואנחנו עומדים על המוכנות הזו. לכן מבחינתנו, כמו שאנחנו רואים את זה, מדובר בשינוי חקיקה שמבחינתנו אין לו הצדקה ובעצם מדובר, מאחר שכבר הודענו על זה כבר ב-25 באוקטובר מדובר פה בחקיקה רטרואקטיבית כי לא קיבלנו התייחסות לעניין הזה. זאת אמירה כללית. 

הדבר הנוסף שאני רוצה להדגיש, ושמעתי פה דברים, אני מכיר גופי תקשורת במדינת ישראל, אני לא מכיר גוף תקשורת שהוא מגוון כל כך, מאוזן כל כך, פלורליסטי כל כך שקם בחשיבה כל כך עמוקה על מנת שיעשה את מה שהחוק מגדיר, ישקף את התרבות הישראלית ואת כלל הזרמים והדעות בחברה הישראלית. מספיק לראות את מה שכותבים מדי פעם, אני פעם אחת קורא שהתאגיד הוא שמאלני מדי, יומיים אחרי זה אני קורא שהתאגיד ימני מדי, ויום אחד אני קורא שבתאגיד יש חובשי כיפות רבים מדי, יום אחד אני קורא שאין מספיק. זאת אומרת העובדה שכל אחד טוען דבר כזה או אחר, לטעמי רק מעידה על העובדה שיש פה באמת גוף שאני לא מכיר כמוהו, מגוון, מאוזן וראוי שצריך לשדר בהקדם האפשרי. תודה. 

<היו"ר אלי כהן:>
תודה רבה, אדוני. אנחנו נעבור עכשיו להסתייגויות. יש לנו הסתייגויות, אני רק רוצה - - - 

 <אריאלה מלכה:>
חבר הכנסת ילין, הרשימה המשותפת, המחנה הציוני. 

<אתי בנדלר:>
וסיעת 'יש עתיד' שמיוצגת כאן על ידי חבר הכנסת ילין. 
<עיסאווי פריג' (מרצ):>
לליכוד אין הסתייגויות? 

<היו"ר אלי כהן:>
אנחנו נבדוק. 

<חיים ילין (יש עתיד):>
לא לליכוד, ל'כולנו' אין הסתייגויות? 

<היו"ר אלי כהן:>
נבדוק. הוא יש לו הרבה, יש לו מעל 20, לכם יש שניים, נכון? 

<חיים ילין (יש עתיד):>
כן. אבל שלנו - - - הוא יש לו עשר שקיות, לי יש שני ארגזים, לא כדאי לך. 

<היו"ר אלי כהן:>
בבקשה, הסתייגויות 'יש עתיד', יציג חבר הכנסת ילין, בבקשה, אדוני. 

<חיים ילין (יש עתיד):>
כבוד היושב ראש, בסעיף 1 - - -

<דוד ביטן (הליכוד):>
איך אתם אוהבים להתעסק עם התאגיד, כל הזמן מתעסקים איתו. 

<עיסאווי פריג' (מרצ):>
אנחנו או שאתם? אנחנו או אתם מתעסקים? אנחנו מתעסקים עם התאגיד? זו פוליטיקה שלכם. 

<חיים ילין (יש עתיד):>
אני מוכן עכשיו. אם ביטן יורד מהתאגיד גם אני יורד עכשיו ומוריד את ההסתייגויות, בתנאי שהוא יורד. 

<עיסאווי פריג' (מרצ):>
אנחנו מתעסקים עם התאגיד? 

<היו"ר אלי כהן:>
חבר הכנסת ילין, בבקשה - - -

<עיסאווי פריג' (מרצ):>
הוא מאשים אותנו שאנחנו מתעסקים עם התאגיד. 

<היו"ר אלי כהן:>
סליחה, חבר הכנסת ילין, תציג את ההסתייגויות, נחליט אם רלוונטי או לא. 

<דוד ביטן (הליכוד):>
כל היום אתה מתעסק בזה? 

<היו"ר אלי כהן:>
חבר הכנסת ביטן - - -

<עיסאווי פריג' (מרצ):>
מה? התאגיד מוכן לעבוד. 

<היו"ר אלי כהן:>
חבר הכנסת ביטן, אתה לא מוסיף לדיון. 

<דוד ביטן (הליכוד):>
התאגיד אומר - - - 

<עיסאווי פריג' (מרצ):>
הוא אומר, שמעת, הוא מוכן לעבוד. 

<דוד ביטן (הליכוד):>
התאגיד רוצה לחיות, אז הוא - - -

<היו"ר אלי כהן:>
חבר הכנסת ביטן, פעם ראשונה. 

<עיסאווי פריג' (מרצ):>
אין מספיק ליכודניקים שם? 

<היו"ר אלי כהן:>
חבר הכנסת ביטן, פעם שנייה. 

<עיסאווי פריג' (מרצ):>
אין מספיק ליכודניקים. 

<דוד ביטן (הליכוד):>
אין ערבים - - - 

<עיסאווי פריג' (מרצ):>
אין ערבים וליכודניקים שם. 

<חיים ילין (יש עתיד):>
עכשיו הנה התגלה. 

<עיסאווי פריג' (מרצ):>
עכשיו גילה את זה. 

<היו"ר אלי כהן:>
חבר הכנסת ביטן, בבקשה, זה לא דו שיח. תודה. חבר הכנסת ילין, בבקשה. 

<קריאה:>
עד אפריל הבעיה תיפתר. 

<דוד ביטן (הליכוד):>
אתם מחזיקים את הסקרים - - - 

<היו"ר אלי כהן:>
חבר הכנסת ביטן - - - 

<היו"ר אלי כהן:>
חבר הכנסת ביטן, תודה. 

<דוד ביטן (הליכוד):>
המפלגות האחרות - - - 

<עיסאווי פריג' (מרצ):>
אין מספיק ליכודניקים - - - 

<חיים ילין (יש עתיד):>
אני בכלל לא מתבשם מה - - -

<היו"ר אלי כהן:>
חבר הכנסת ביטן, אני מבקש ממך - - -

<דוד ביטן (הליכוד):>
אני רוצה - - -

<היו"ר אלי כהן:>
יגיע תורך. 

<דוד ביטן (הליכוד):>
אני אגיד לך דבר אחד, אנחנו צריכים שיהיה כתוב - - -

<היו"ר אלי כהן:>
ביטן, לא כתוב שום דבר. עכשיו אני שומע הסתייגויות ומצביע. 

<עיסאווי פריג' (מרצ):>
אתה מגיש הסתייגות? 

<היו"ר אלי כהן:>
שומע הסתייגויות, תודה.

<חיים ילין (יש עתיד):>
אני שונא סקרים. 

<היו"ר אלי כהן:>
חבר הכנסת ילין, בבקשה.

<חיים ילין (יש עתיד):>
אבל תעצור אותו. 

<דוד ביטן (הליכוד):>
לא, אני רוצה שיהיה כתוב - - -

<היו"ר אלי כהן:>
ביטן, לא כתוב כלום, עכשיו שומעים הסתייגויות. 

<עיסאווי פריג' (מרצ):>
לא, יש לו הסתייגות, תן לו.

<היו"ר אלי כהן:>
זה לא זכות הדיבור שלך, ביטן. קח אוויר, תירגע, תשתה משהו ותן להם לדבר.

<עיסאווי פריג' (מרצ):>
אלי, יש לו הסתייגות, נשמע אותה.

<היו"ר אלי כהן:>
יגיע תורו. ילין, בבקשה. 

<חיים ילין (יש עתיד):>
הוא רוצה להגדיל את מגרש החניה של ה - - -

<היו"ר אלי כהן:>
ילין, בבקשה. 

<דוד ביטן (הליכוד):>
כל מנדט בסקר בחניון, זה לא נחשב. יהיו להם שמונה מנדטים. 

<חיים ילין (יש עתיד):>
אין שום בעיה, תמשיך ככה. תמשיך, חזק ואמץ. אמרתי לך, ככל שאתה נותן יותר בראש כך אנחנו גדלים, מה לעשות.

<היו"ר אלי כהן:>
חבר הכנסת ילין, בבקשה. 

<דוד ביטן (הליכוד):>
- - - את זה. 

<היו"ר אלי כהן:>
ביטן, בפעם הבאה אני מוציא אותך, אני לא צוחק. מיצית. 

<חיים ילין (יש עתיד):>
וכאשר יכו אותו כן ירבה וכן יפרוץ.
<היו"ר אלי כהן:>
חבר הכנסת ילין, בבקשה. 

<חיים ילין (יש עתיד):>
הוא הזמין אותי לנסוע איתו לארצות הברית, תראה איך זה ייראה. 

<יוליה מלינובסקי (ישראל ביתנו):>
 אני נגד, אל תיסעו ביחד, כי יגידו שאחד מדריך את השני. יאללה, בואו נצביע כבר. 

<עיסאווי פריג' (מרצ):>
מה נצביע? עדיין יש רביזיות ויש חגיגה ארוכה. 

<היו"ר אלי כהן:>
חבר הכנסת ילין, בבקשה.

<חיים ילין (יש עתיד):>
תודה רבה, כבוד היושב ראש. יש ל'יש עתיד' שאני מעלה אותן פה. לגבי סעיף, (1), שכתוב שהסעיף יימחק, אני מקריא, הצעת החוק מבקשת לבטל את הסמכות הנתונה לשר אוצר ושר התקשורת להקדים את מועד פתיחת התאגיד. החוק אינו מחייב את השרים להקדים, אלא השרים רשאים לשנותו. ככל שהשרים ימצאו לנכון לא להקדים את פתיחת התאגיד לא יעשו זאת, אך יש להשאיר את האופציה הקיימת בחוק להקדמת התאריך. לא ייתכן כי התאגיד הציבורי יהיה מוכן לפתיחה והשרים יחפשו להקדים את מועד פתיחת התאגיד ומילות החוק בלבד הן שיכבלו ולא יתנו אפשרות לשרים לבצע את המשימה הזאת. 

<היו"ר אלי כהן:>
זאת ההסתייגות הראשונה? 

<חיים ילין (יש עתיד):>
כן. 

<היו"ר אלי כהן:>
אוקיי, אז אנחנו עוברים להצביע על ההסתייגות. 

<דוד ביטן (הליכוד):>
מה, אפשר לתקן את החוק ב-20 שורות? 

<חיים ילין (יש עתיד):>
אני יכול לעשות מה שאני רוצה. 

<דוד ביטן (הליכוד):>
זה דברי הסבר, זה לא תיקון. 

<חיים ילין (יש עתיד):>
אני רוצה להסביר משהו. 

<דוד ביטן (הליכוד):>
אתה צריך להגיד מה התיקון. 

<חיים ילין (יש עתיד):>
לא, אבל אני רוצה להסביר. 

<עיסאווי פריג' (מרצ):>
מה, אתה מזהיר אותו מ - - - אלי, ממתי אתה קם ממקומך? 

<חיים ילין (יש עתיד):>
כבוד היושב ראש, תראה איך למטבע יש שני צדדים. הוא אומר - - -

<היו"ר אלי כהן:>
לא, אין שני צדדים. שמענו את ההסתייגות - - -

<חיים ילין (יש עתיד):>
לא, אתה לא שמעת את ההסתייגות כי לא יכול להיות שחוק, אדוני היקר, כבוד היושב ראש - - -

<קריאה:>
ביטן, אולי תלך ותחזור להצבעות? 

<חיים ילין (יש עתיד):>
החוק יכול לקחת משפט שלם ולמחוק את כולו במשפט אחד, למחוק, הופ, זה כן מותר לעשות. לא, רק להבין איך זה פועל. 

<דוד ביטן (הליכוד):>
אני יכול להשיב לו? 

<חיים ילין (יש עתיד):>
בבקשה, שישיב. 

<היו"ר אלי כהן:>
לא, אין מה להשיב לו. בבקשה, שמענו את ההסתייגות, אנחנו נעבור להצבעה. 

<עיסאווי פריג' (מרצ):>
אתה לוחמני היום, ביטן. לוחמני. מה קורה - - -

<חיים ילין (יש עתיד):>
סעיף 1(2), בפסקה (2) - - -

<היו"ר אלי כהן:>
רגע, אני רוצה לגמור את ההסתייגות הראשונה. שמענו את ההסתייגות, גברתי היועצת המשפטית? 

<אתי בנדלר:>
כן, אדוני, שמעתי את ההסתייגות. 

<היו"ר אלי כהן:>
אוקיי, אם כן נעבור להצביע על ההסתייגות הראשונה של חבר הכנסת ילין. מי בעד? מי נגד? מי נמנע? ההסתייגות נדחתה. 

הצבעה 

בעד ההסתייגות – 4
נגד – 7
ההסתייגות של חבר הכנסת חיים ילין לא נתקבלה. 
<אתי בנדלר:>
כמה היו נגד? 

<קריאה:>
רביזיה. 

<חיים ילין (יש עתיד):>
אתה רוצה על כל הסתייגות רביזיה? 

<היו"ר אלי כהן:>
אין בעיה, מה שאתה רוצה. שישה התנגדו - - -

<עיסאווי פריג' (מרצ):>
הוא הגיש רביזיה. 

<חיים ילין (יש עתיד):>
רביזיה ומליאה. 

<יוסי יונה (המחנה הציוני):>
המחנה הציוני מצטרף לרביזיה. 

<אריאלה מלכה:>
שבעה, עם מקלב. 

<דוד ביטן (הליכוד):>
אבל אני רק רוצה להדגיש - - -

<היו"ר אלי כהן:>
לא, ביטן, לא צריך להדגיש. אף אחד לא צריך את ההדגשה. 

<חיים ילין (יש עתיד):>
אתה לא יודע שאי אפשר לעצור את ביטן? לא למדת? תן לו לדבר ואז לא יהיו לך בעיות.

<דוד ביטן (הליכוד):>
אני רוצה להדגיש - - - אני רוצה להגיד ליועצת המשפטית, הסתייגות צריכה להיות מנוסחת כהסתייגות ולא כדברי הסבר. אי אפשר לתקן את החוק בדברי הסבר. 

<חיים ילין (יש עתיד):>
אבל אני לא יכול עכשיו למחוק את הסעיף שאתם מבקשים למחוק. 

<היו"ר אלי כהן:>
הסתייגות שנייה, אדוני. 

<חיים ילין (יש עתיד):>
לא, יכול להיות שאני צריך למחוק - - -

<היו"ר אלי כהן:>
לא, לא יכול להיות, אמרת. הסתייגות שנייה, חבר הכנסת ילין. 

<חיים ילין (יש עתיד):>
למחוק את המחיקה אפשר? 

<היו"ר אלי כהן:>
בבקשה, הסתייגות שנייה. 

<חיים ילין (יש עתיד):>
למחוק את המחיקה, מזכיר את המחיקון שהיה פעם - - - 

<היו"ר אלי כהן:>
חבר הכנסת ילין, אם אתה לא מדבר אין לך זכות דיבור. 

<חיים ילין (יש עתיד):>
אני מדבר. 

<היו"ר אלי כהן:>
אז, בבקשה, הסתייגות שנייה. 

<חיים ילין (יש עתיד):>
אני מאוד שמח שביטן עוזר לי. 

<דוד ביטן (הליכוד):>
קח את זכות הדיבור שלי, שתי דקות. 

<חיים ילין (יש עתיד):>
בסיפא, במקום 35 ימים יבוא 30 ימים, אני אנמק. זה מתמטיקה. למרות שזה צריך להיות 31. 

<רועי פולקמן (כולנו):>
ההסתייגות הוקראה.

<חיים ילין (יש עתיד):>
אני מסביר אותה עכשיו. החוק במתכונתו - - - צריך להסביר, לא? 

<אתי בנדלר:>
כן. 

<רועי פולקמן (כולנו):>
זה ברור, זה הגיוני. 

<חיים ילין (יש עתיד):>
לא, לא ברור, אני אסביר לך למה זה נאמר. נאמר כי יש למועצה להגיש הודעה 45 טרם מועד הפתיחה הנקוב ופחות 14 יום שיהיה, זה 31. אז אני עיגלתי ל-30 במקום 35. 

<רועי פולקמן (כולנו):>
עכשיו ממש הבנו. 

<חיים ילין (יש עתיד):>
אני מדבר לאנשי המקצוע שהם אלה שמביאים את זה וחוטפים בראש גם, מסכנים - - -

<היו"ר אלי כהן:>
חבר הכנסת פולקמן, שמענו את ההסתייגות. שמענו אותה - - -

<חיים ילין (יש עתיד):>
והם מייצגים גם שני שרים שגם הם יילכו למלחמה, אבל הם לקחו עכשיו פסק זמן של שלושה חודשים. הרי זה החוק, הפסקת אש. אם לא הבנת, ביטן, עכשיו אני מסביר לך. 

<דוד ביטן (הליכוד):>
הבנתי. עכשיו זה הדף שלך או דף של 'יש עתיד', מה שקראת עכשיו? 

<חיים ילין (יש עתיד):>
כתוב חיים ילין, אני 'יש עתיד'. 

<היו"ר אלי כהן:>
תודה רבה. אם כן נעבור, גברתי, להצבעה על ההסתייגות של חבר הכנסת ילין. ההסתייגות השנייה. מי בעד ההסתייגות של חבר הכנסת ילין? אוקיי. מי נגד ההסתייגות? ההסתייגות נדחתה. 

הצבעה 

בעד ההסתייגות – 4
נגד – 7
ההסתייגות של חבר הכנסת חיים ילין לא נתקבלה. 
<יוסי יונה (המחנה הציוני):>
רביזיה. 

<חיים ילין (יש עתיד):>
רביזיה ומליאה. 

<היו"ר אלי כהן:>
תודה, אדוני. 

<חיים ילין (יש עתיד):>
ורביזיה למליאה גם. זה זכות דיבור. 

<היו"ר אלי כהן:>
יש לנו עוד הסתייגויות, של מי עוד? 

<אריאלה מלכה:>
המחנה הציוני. אתה מציג את זה? 

<יוסי יונה (המחנה הציוני):>
כן. 

<אתי בנדלר:>
יש כאן מישהו מטעם הרשימה המשותפת? 

<היו"ר אלי כהן:>
לא, אז מה עושים, גברתי? 

<אתי בנדלר:>
אם אין אף אחד מטעם הרשימה המשותפת והם לא מינו אף אחד להציג את ההסתייגויות בשמם, אדוני יחליט אם הוא מתיר להם בכל זאת להגיש הסתייגויות למליאה. 

<עיסאווי פריג' (מרצ):>
אני משתתף בהסתייגויות של הרשימה המשותפת, אני אנמק. 

<אתי בנדלר:>
אתה רוצה להציג את ההסתייגויות שלהם? 

<עיסאווי פריג' (מרצ):>
כן. 

<אתי בנדלר:>
בבקשה.

<היו"ר אלי כהן:>
אז אתה מוריד להם את הזכות למליאה.

<אתי בנדלר:>
לא. 

<היו"ר אלי כהן:>
אגב, הוא יכול להציג הסתייגויות של רשימה אחרת? 

<אתי בנדלר:>
כן, אם הם מינו אותו. 

<עיסאווי פריג' (מרצ):>
אני מצטרף. 

<אתי בנדלר:>
להצטרף זה עניין אחד. צריך מישהו להציג את ההסתייגויות כאן. 

<עיסאווי פריג' (מרצ):>
אני אציג אותן, מה הבעיה? 

<יוליה מלינובסקי (ישראל ביתנו):>
לא, אבל קיבלת - - - 

<עיסאווי פריג' (מרצ):>
אני גם מצטרף, מה העניין? ואז אני אנמק. 

<חיים ילין (יש עתיד):>
יוליה, הוא לא צריך ייפוי כוח, זה לא - - -

<אתי בנדלר:>
מי שרוצה להסתייג ואיננו נוכח בישיבת הוועדה יכול למנות חבר כנסת אחר להציג את ההסתייגויות בשמו. האם מונית להציג את הסתייגויות הרשימה המשותפת? 

<חיים ילין (יש עתיד):>
על דעת עצמו.

<עיסאווי פריג' (מרצ):>
אני לא מוניתי, אבל אני מצטרף - - -

<היו"ר אלי כהן:>
זאת אומרת אתה מרגיש שייך לרשימה - - -

<עיסאווי פריג' (מרצ):>
לא, זה לא - - -

<דוד ביטן (הליכוד):>
לא, הוא מומחה. הוא עובד בשבילם והם מקבלים את הקולות שלו, אתה מבין? תמשיך לעבוד בשבילם. 

<יוליה מלינובסקי (ישראל ביתנו):>
קיבלת מינוי כזה או לא קיבלת?

<עיסאווי פריג' (מרצ):>
עכשיו אני לא - - -

<דוד ביטן (הליכוד):>
תמשיך לעבוד בשבילם. 

<עיסאווי פריג' (מרצ):>
אנחנו מדברים על שידור ציבורי, לא על - - - 

<היו"ר אלי כהן:>
אוקיי, בבקשה. אתה רוצה להציג את ה - - -

<יוליה מלינובסקי (ישראל ביתנו):>
אבל הוא לא יכול. 

<קריאה:>
די עם טלוויזיה, די. די, תירגע.

<עיסאווי פריג' (מרצ):>
אני מצטרף. 

<היו"ר אלי כהן:>
אני נותן להם זכות להעלות את זה במליאה, אתה רוצה להציג את זה במקומם? 

<אתי בנדלר:>
אתה מאשר להעלות את זה במליאה? אוקיי.

<עיסאווי פריג' (מרצ):>
אז חאלס, זהו, אם אתה מאשר, מאשר. 

<היו"ר אלי כהן:>
אוקיי, תודה. אז אם כן נשאר לנו עכשיו רק ההסתייגויות של המחנה הציוני. 

<אתי בנדלר:>
אני רק רוצה שיהיה כתוב בפירוש לפרוטוקול שיושב ראש הוועדה אישר להעלות את הסתייגויות הרשימה המשותפת למליאה. 

<עיסאווי פריג' (מרצ):>
אתה מאשר, זהו. 

<היו"ר אלי כהן:>
תודה. עכשיו נשאר לנו רק ההסתייגויות של המחנה הציוני. 

<יוסי יונה (המחנה הציוני):>
ומרצ. 

<היו"ר אלי כהן:>
אבל זה אותו דבר, אותן הסתייגויות. 

<אריאלה מלכה:>
מרצ מצטרפים למחנה הציוני. 

<עיסאווי פריג' (מרצ):>
אנחנו הצטרפנו למחנה הציוני, הגשנו. 

<דוד ביטן (הליכוד):>
הנה, מרצ מצטרפים למחנה הציוני והוא מצטרף לרשימה המשותפת. 

<היו"ר אלי כהן:>
במקום זה את יכולה להקריא את זה ו - - -

<אתי בנדלר:>
אני יכולה להקריא, אדוני. 

<היו"ר אלי כהן:>
חברים, בהתייעצות עם היועצת המשפטית, היועצת המשפטית תעשה להם טובה, היא תקריא את ההסתייגויות ונצביע עליהן. 

<דוד ביטן (הליכוד):>
למה? למה? 

<היו"ר אלי כהן:>
בבקשה. 

<דוד ביטן (הליכוד):>
למה אנחנו חייבים? 

<עיסאווי פריג' (מרצ):>
הוא היושב ראש. למה, אתה קובע ליושב ראש? 

<היו"ר אלי כהן:>
יש שתי הסתייגויות, זה ייקח יותר זמן להציג את זה. 
<אתי בנדלר:>
בפסקה (1), במקום האמור בה יבוא - - -

<עיסאווי פריג' (מרצ):>
זה לשיקול דעתו של היושב ראש. 

<דוד ביטן (הליכוד):>
אתה תמשיך לעבוד לרשימה המשותפת. תקבל קולות מהם. 

<אתי בנדלר:>
לסעיף עצמו, במקום 'רשאים להקדים' ייכתב 'יקדימו'. 

<היו"ר אלי כהן:>
אוקיי, מי בעד ההסתייגות של הרשימה המשותפת? אתה גם בעד הרשימה המשותפת? 

<עיסאווי פריג' (מרצ):>
זו אותה הסתייגות כמו שלך. 

<היו"ר אלי כהן:>
מי נגד? ההסתייגות נדחתה. 

הצבעה 

בעד ההסתייגות – מיעוט
נגד – רוב
ההסתייגות של סיעת הרשימה המאוחדת לא נתקבלה. 
<אתי בנדלר:>
ההסתייגות השנייה של פסקה (2) בהצעת חוק, בסעיף - - -

<דוד ביטן (הליכוד):>
זה שתמיד נרד במנדטים בסקר - - -

<יוליה מלינובסקי (ישראל ביתנו):>
יש לי כותרת - - -

<היו"ר אלי כהן:>
יוליה, זה מפריע. 

<יוליה מלינובסקי (ישראל ביתנו):>
אה, באמת? 

<היו"ר אלי כהן:>
כן. 

<יוליה מלינובסקי (ישראל ביתנו):>
אני עוזרת לביטן. 

<אתי בנדלר:>
פסקה (2) לסעיף 1 בהצעת החוק תימחק. 

<חיים ילין (יש עתיד):>
אתה צריך עוזרים? קח אותה לחו"ל. 

<דוד ביטן (הליכוד):>
היא באה איתי לקייב. 

<היו"ר אלי כהן:>
מי בעד ההסתייגות? מי נגד? ההסתייגות נדחתה. 

הצבעה 

בעד ההסתייגות – מיעוט
נגד – רוב
ההסתייגות של סיעת הרשימה המאוחדת לא נתקבלה. 
<עיסאווי פריג' (מרצ):>
אני מגיש רביזיה על ההסתייגות. אני יכול? 

<אתי בנדלר:>
לא, אתה לא יכול להגיש - - - 

<עיסאווי פריג' (מרצ):>
אני לא הגשתי - - -

<אתי בנדלר:>
הם לא נוכחים. 

<היו"ר אלי כהן:>
תודה. 

<עיסאווי פריג' (מרצ):>
למה אני לא יכול? 

<אתי בנדלר:>
על מה? 

<עיסאווי פריג' (מרצ):>
על ההסתייגות. 

<אתי בנדלר:>
לא דחו הסתייגות שלך, דחו הסתייגות של סיעה שלא נמצאת כאן. 

<היו"ר אלי כהן:>
נשאר לנו רק המחנה הציוני. עכשיו ההסתייגויות האחרונות של המחנה הציוני ומרצ. יציג אותן חבר הכנסת יונה, בבקשה, אדוני.

<יוסי יונה (המחנה הציוני):>
לסעיף 1(1), ההסתייגות שלי קובעת שהסעיף יימחק, במקום הכתוב בסעיף 1 יבוא 'אין שום סיבה לדחות את מועד פתיחת התאגיד'. אני מבקש לנמק? 

<היו"ר אלי כהן:>
לא, ברור. 

<דוד ביטן (הליכוד):>
הבנו, לא צריך. 

<יוסי יונה (המחנה הציוני):>
לא, דוד, אני מבין שאתה - - - אבל אני הפרופסור, אבל - - -

<דוד ביטן (הליכוד):>
לא, בעצם ההסתייגות - - -

<יוסי יונה (המחנה הציוני):>
השאלה אם אתה מהיר תפיסה.

<אתי בנדלר:>
אני רוצה לומר, לא יכולה להיות הסתייגות שתאמר 'אין שום סיבה לדחות את מועד פתיחת התאגיד' משום שההסתייגות שלך למחוק את מה שהם מציעים. 
<עיסאווי פריג' (מרצ):>
מחיקה, נכון. 

<יוסי יונה (המחנה הציוני):>
יפה. אז אני רק רוצה לחזור על דברי ההסבר שנכתבו כאן, גברתי, ברשותך, אדוני יושב ראש הוועדה. על בסיס הנימוקים שנימקנו לפני כן, שאנחנו גורסים, או אני גורס בשם המחנה הציוני ומרצ, שבעצם אין שום סיבה עניינית לדחיית פתיחתו של התאגיד החדש והדחייה נובעת משיקולים זרים וגחמות ואולי גם כל מיני מריבות פנימיות בתוך הממשלה, הרי שאין סיבה לדחות את פתיחת התאגיד ויש לפתוח אותו מיידית ב-1 בינואר. אדוני דוד ביטן - - -
<דוד ביטן (הליכוד):>
מה רצית? אני נגד בכלל לפתוח אותו - - - אז מה אתה בא אליי? 

<היו"ר אלי כהן:>
ביטן, אתה ממש מפריע. 

<דוד ביטן (הליכוד):>
אני משיב להם. 

<היו"ר אלי כהן:>
אל תשיב להם. לא צריך להשיב, אנחנו מצביעים. 

<יוליה מלינובסקי (ישראל ביתנו):>
אתה לא חייב. 

<היו"ר אלי כהן:>
יצא פעם שאתה שכנעת אותו? 

<דוד ביטן (הליכוד):>
הם תוקפים אותי. 

<יוליה מלינובסקי (ישראל ביתנו):>
נו, בסדר, שיהיה להם לבריאות. 

<יוסי יונה (המחנה הציוני):>
אנחנו לא תוקפים אותך, אני משתף אותך. 

<דוד ביטן (הליכוד):>
אז אני מודיע לך שאני גם באפריל לא רוצה לפתוח. 

<חיים ילין (יש עתיד):>
הוא לא רוצה, הוא נגד. הוא נגד כל הדבר הזה. 

<היו"ר אלי כהן:>
ביטן, זה לא מוסיף. אתה לא תשכנע אותו והוא לא ישכנע אותך, אלא אם כן - - - 

<עיסאווי פריג' (מרצ):>
לא, זה רוח המפקד. הוא פועל, הוא אומר את דברי המפקד. 

<דוד ביטן (הליכוד):>
אני לפחות, נתניהו המפקד שלי. אתה, אתה יודע מי המפקד שלך? אחמד טיבי. אתה כל היום עובד בשבילם במקום לעבוד בשביל הבוחרים שלך, שאין לך אותם. 

<עיסאווי פריג' (מרצ):>
אני חושב שאתה טועה בגדול. 

<אתי בנדלר:>
אני רוצה להסביר. חלק גדול מההסתייגויות, כפי שאני רואה עכשיו, אני מעיינת בהן תוך כדי דיבור, אלה בעצם הסתייגויות דיבור שאי אפשר בפועל להציג אותן כהסתייגויות כפי שהן הוגשו לנו. למשל, אתם מציגים, במקום המילה 'בלי' יבוא 'מבלי' או המילה 'בלי' תימחק. אבל אם המילה הזאת לא מופיעה בלאו הכי בנוסח של הסעיף, אז מה שאני מציעה, אתם תגידו איזה הסתייגויות מהותיות יש לכם, תגידו כמה הסתייגויות דיבור אתם רוצים ואנחנו נשתדל להתאים לכם הסתייגויות דיבור ככל שנוכל. 

<יוסי יונה (המחנה הציוני):>
אבל מה זה להשתדל? 

<דוד ביטן (הליכוד):>
כל הכבוד ליועצת המשפטית, באמת כל הכבוד. 

<יוסי יונה (המחנה הציוני):>
בוא נקבע, גברתי היועצת המשפטית - - -

<עיסאווי פריג' (מרצ):>
ההסתייגות ה-21 מהותית. 

<אתי בנדלר:>
יש כאן 23 הסתייגויות ממוספרות, חלקן הגדול או חופפות או חלופיות. כך וכך הסתייגויות חלופיות לא מקנות זמן נוסף להנמקת ההסתייגויות במליאה. כיוון שחלק ניכר מהן כך וכך הן הסתייגויות חלופיות, לא קראתי כמה מתוך ה-23 האלה הן הסתייגויות שמקנות זמן דיבור, אז בוא נגיד שאנחנו נשתדל להמציא לכם עשר הסתייגויות בסך הכול. 

<יוסי יונה (המחנה הציוני):>
לכן אני אומר, גברתי היועצת המשפטית, העניין של 'להשתדל' זו מילה מאוד יפה - - -

<היו"ר אלי כהן:>
היא אמרה לך שהיא תשאף לעשר. 

<יוסי יונה (המחנה הציוני):>
לא, אם נקבע, אדוני היושב ראש - - -

<היו"ר אלי כהן:>
עשר. 

<יוסי יונה (המחנה הציוני):>
אוקיי. 

<עיסאווי פריג' (מרצ):>
אני רוצה לנמק את השאר.

<היו"ר אלי כהן:>
אז לא ניתן כלום. לא, לא. 

<אתי בנדלר:>
אם יש לו הסתייגות מהותית. מה שאני אמרתי זה בגלל שרוב ההסתייגויות הן הסתייגויות דיבור, אבל אם יש הסתייגות מהותית - - -

<היו"ר אלי כהן:>
איזה מהן? 

<עיסאווי פריג' (מרצ):>
אחת, הסתייגות - - -

<היו"ר אלי כהן:>
אחת, בסדר. 

<יוסי יונה (המחנה הציוני):>
קבענו עשר? 

<היו"ר אלי כהן:>
עשר קבענו. סגרנו עשר ועוד הסתייגות אחת יציג עיסאווי.

<עיסאווי פריג' (מרצ):>
כן, מתוכן, אני מנמק. חברים, אדוני היושב ראש, ביטן - - - 

<דוד ביטן (הליכוד):>
אני לא היושב ראש. 

<עיסאווי פריג' (מרצ):>
לא, אתה בא אחרי היושב ראש, למרות שהיושב ראש בפועל זה אתה. הרוח של ביטן מרחפת במליאה. 

<אתי בנדלר:>
על הסתייגויות מהותיות צריך להצביע, בוודאי, לכן אמרתי שהוא צריך לנמק את ההסתייגויות המהותיות ועליהן כן צריך להצביע. 

<היו"ר אלי כהן:>
אוקיי, אז אנחנו נעבור להצביע על ההסתייגות הראשונה שהציג חבר הכנסת יונה. מי בעד? 

<עיסאווי פריג' (מרצ):>
אני אנמק ותצביע על כולן. 

<היו"ר אלי כהן:>
מי נגד? ההסתייגות נדחתה. 

הצבעה 

בעד ההסתייגות – מיעוט
נגד – רוב
ההסתייגות של סיעת המחנה הציוני ושל סיעת מרצ לא נתקבלה. 
<יוסי יונה (המחנה הציוני):>
רביזיה. 

<היו"ר אלי כהן:>
רביזיה. דיברנו על עשר פעמים זכות דיבור ותהיה עוד הסתייגות אחת, של חבר הכנסת עיסאווי. 

<עיסאווי פריג' (מרצ):>
כבוד היושב ראש, אתי, ודוד, תקשיב. 

<דוד ביטן (הליכוד):>
כן, אני הסגן של היושב ראש. 

<עיסאווי פריג' (מרצ):>
ישב מנכ"ל משרד התקשורת ואמר שהשרים סיכמו ביניהם לדחות את התאגיד. הוא אמר במילים - - -

<היו"ר אלי כהן:>
מה ההסתייגות, אדוני? עכשיו הסתייגות. 

<עיסאווי פריג' (מרצ):>
בסדר, אני מנמק את ההסתייגות. 

<היו"ר אלי כהן:>
לאיזה סעיף? 

<עיסאווי פריג' (מרצ):>
נו, 21. 

<היו"ר אלי כהן:>
אין סעיף 21.

<עיסאווי פריג' (מרצ):>
יש, הסתייגות 21. 

<היו"ר אלי כהן:>
אוקיי, ואז מה אתה מציע לנו? 

<עיסאווי פריג' (מרצ):>
יפה, אני מציע. 

<היו"ר אלי כהן:>
תקריא. 

<עיסאווי פריג' (מרצ):>
לא, אתה רוצה להכניס לי את המילים? 

<היו"ר אלי כהן:>
לא, מה ההסתייגות שלך? 

<עיסאווי פריג' (מרצ):>
זאת לא שיטה לסיים בכוח. 

<היו"ר אלי כהן:>
מה ההסתייגות שלך? 

<עיסאווי פריג' (מרצ):>
תן לי, יש לי את ההסתייגות הכתובה, 21. 

<היו"ר אלי כהן:>
אז תקריא אותה קודם לפני שאתה מסביר. 

<עיסאווי פריג' (מרצ):>
שאין שום סיבה לדחות את התאגיד, לבטל את זה. 

<יוליה מלינובסקי (ישראל ביתנו):>
אבל הייתה כזו הסתייגות. 

<היו"ר אלי כהן:>
זה כבר הופיע בהסתייגות 2. 

<עיסאווי פריג' (מרצ):>
בסדר, עוד הסתייגות. הנה, כתוב לך, במקום המילה 'יימחקו' יבוא 'יישארו בנוסח הקיים כי אין סיבה שהתאגיד לא יתחיל' ואני מנמק את זה. המנכ"ל אמר שהסיבה לדחייה היא פוליטית, הוא אמר את זה במילים עדינות. שמעתי את יושב ראש המועצה גיל שאמר 'אנחנו מוכנים', שמעתי את יושב ראש הקואליציה שאומר, גלוי, 'ב-30 באפריל אני לא רוצה - - -

<דוד ביטן (הליכוד):>
אבל אני לא קובע. 

<עיסאווי פריג' (מרצ):>
אתה קובע את הכול. 

<דוד ביטן (הליכוד):>
הממשלה קובעת. 

<עיסאווי פריג' (מרצ):>
כי אתה מדבר, אבל ראש הממשלה הוא ה - - -

<דוד ביטן (הליכוד):>
לא, אז אני אענה לך. אני הייתי בעד לקבל החלטה עכשיו של כן או לא, אני לא הייתי בעד לדחות ולא שום דבר. 

<עיסאווי פריג' (מרצ):>
אתה, דוד, אומר מה שראש הממשלה חושב. 

<דוד ביטן (הליכוד):>
לא, אז אני מודיע לך. 

<יוסי יונה (המחנה הציוני):>
עיסאווי, צריך להגיד את זה אחרת, דוד ביטן הוא תיבת התהודה. 

<דוד ביטן (הליכוד):>
לא, אז אני אומר לך, בהבדל, אני בעד לסיים את העניין הזה עכשיו, כן כן, לא לא. 

<עיסאווי פריג' (מרצ):>
אז אני שואל, אלי, ב-30 באפריל - - -

<יוסי יונה (המחנה הציוני):>
מה? הוא גם אומר, ב-1 בינואר, הסתייגות של הליכוד. 

<עיסאווי פריג' (מרצ):>
חברים - - -

<יוסי יונה (המחנה הציוני):>
הוא אומר שהוא בעד לסיים את זה, עכשיו לפתוח את התאגיד. 

<היו"ר אלי כהן:>
יוסי, תן לו לנמק. 

<עיסאווי פריג' (מרצ):>
אלי, ב-30 באפריל - - - עכשיו עזוב את הפוליטיקה, בוא נהיה ענייניים. ב-30 באפריל אנחנו נמצאים בפגרה, הפגרה תתחיל ב-22 במרץ, האם נתכונן לפני הפגרה לבוא לכאן בכדי להצביע על הביטול? אני רוצה התחייבות, לשמוע - - - אלי, אני מבקש ממך, אני רוצה אותך, אלי, תראה מה הוא אומר. 

<קריאה:>
הוא אומר לך, זה הסיכום. 

<עיסאווי פריג' (מרצ):>
לא, לא, לא. אני מבקש, אלי, יושב ראש הקואליציה אומר לך שב-30 באפריל 'אני גם לא רוצה תאגיד', האם כבודו ייתן התחייבות כאן שבתקופת הפגרה אנחנו לא נתכנס לדון בביטול החוק הזה, בתיקון שביעי? האם אתה מסוגל לתת התחייבות כזו? 

<היו"ר אלי כהן:>
עוד דברים, אדוני? 

<עיסאווי פריג' (מרצ):>
אני שואל אותך.

<אתי בנדלר:>
הרי אתה יודע שהוא לא יכול. 

<עיסאווי פריג' (מרצ):>
הוא לא יכול, הא? 

<אתי בנדלר:>
בוודאי שהוא לא יכול. 

<עיסאווי פריג' (מרצ):>
אז אנחנו עושים צחוק מעצמנו, אלי. 

<אתי בנדלר:>
אני אומרת, אם היית אומר 'כן' הייתי אומרת שאתה לא יכול. 

<היו"ר אלי כהן:>
גברתי, הייתה תכנית ברדיו 'לכל שאלה תשובה', אני לא לקחתי חלק התכנית הזאת, הוא שאל שאלה, אני לא בוחר לענות. אוקיי, עוד דברים, אדוני? 

<עיסאווי פריג' (מרצ):>
בגלל זה אני מבקש לדחות את זה כי אנחנו עושים צחוק מהמערכת המחוקקת במקום הזה. 

<היו"ר אלי כהן:>
תודה רבה, נעבור להצבעה על ההסתייגות. מי בעד ההסתייגות שהציג חבר הכנסת פריג'? 

<עיסאווי פריג' (מרצ):>
לא יהיה תאגיד, לפי - - - 

<היו"ר אלי כהן:>
אוקיי. מי נגד? 

<עיסאווי פריג' (מרצ):>
בתחיית המתים. 

<היו"ר אלי כהן:>
חמישה נגד. ההסתייגות נדחתה. 

הצבעה 

בעד ההסתייגות – מיעוט
נגד – רוב
ההסתייגות של סיעת של סיעת מרצ לא נתקבלה. 
<היו"ר אלי כהן:>
אם כן, אין לנו יותר הסתייגויות - - -
<אתי בנדלר:>
אדוני, אני רק מבקשת הערה אחת קטנה לפני שאתה עומד - - -

<עיסאווי פריג' (מרצ):>
אני מגיש רביזיה על ההסתייגות. ממילא מתכנסים, שיהיה עוד אחד. ממילא התאגיד ימות ב-30 באפריל, אתם נותנים להם שלושה חודשים לענות את האנשים האלה. 

<דוד ביטן (הליכוד):>
יש לך טעות. זה לא נכון. 

<עיסאווי פריג' (מרצ):>
ממילא, אתה אמרת את זה.

<דוד ביטן (הליכוד):>
אני אמרתי לך מה דעתי. 

<היו"ר אלי כהן:>
ביטן, תן ליועצת המשפטית לדבר. 

<עיסאווי פריג' (מרצ):>
זאת האווירה. 

<היו"ר אלי כהן:>
ביטן, תן ליועצת המשפטית לדבר. 

<עיסאווי פריג' (מרצ):>
כן, זאת האווירה.

<דוד ביטן (הליכוד):>
לא, אני יצאתי מהתמונה. אני רוצה שתבין, אני לא בתמונה. באמת. 
<אתי בנדלר:>
חברי הכנסת - - - 

<דוד ביטן (הליכוד):>
אני בעד לסיים עניין. 

<היו"ר אלי כהן:>
ביטן, היועצת המשפטית מדברת. 

<דוד ביטן (הליכוד):>
בסדר, זה לא אני. מאשימים אותי בדבר שאני לא קשור. 

<עיסאווי פריג' (מרצ):>
אתם מענים את האנשים סתם, לחינם, את כל העובדים, מחכים. סתם מענים אותם. עוד דחייה, תמשיכו לסבול. זה מה שאתם עושים. 

<היו"ר אלי כהן:>
סליחה. תודה רבה, אדוני. בבקשה, גברתי. 

<אתי בנדלר:>
חברי הכנסת, אני מבקשת להפנות את תשומת לבכם לעניין אחד, הגם שדי ברור לי שהוא לא ישפיע על הצבעתו של אף אחד מחברי הכנסת הנוכחים, אבל אינני יכולה שלא להתייחס לעניין הזה. אני מחזיקה בידיי את הצעת החוק ואת דברי ההסבר. הצעת החוק היא קצרה ביותר, כפי שידוע לכם, דברי ההסבר הם קצת ארוכים יותר וקיוויתי, כפי שמקובל בדרך כלל בדברי ההסבר, שהם יכללו הסבר למוצע, להצעה. אז יש כאן רוב מלל, או לא רוב מלל, אבל יש מלל, אבל הסבר להצעה אין. 

<עיסאווי פריג' (מרצ):>
בהחלט, זה פוליטיקה.

<אתי בנדלר:>
אני מבקשת לומר שהקשבתי רוב קשב לדבריו של מנכ"ל משרד התקשורת ולנציגת הלשכה המשפטית, עורכת הדין ברוק ממשרד התקשורת, ובפני חברי הוועדה לא ניתן בפועל הסבר, לא ניתנו נימוקים להצעת החוק. 

<דוד ביטן (הליכוד):>
לא הבנתי, למה את אומרת את זה? 

<עיסאווי פריג' (מרצ):>
למה? כי שמענו. זה מחובתה. גם אותה אתה רוצה להשתיק? זאת האמת. 

<היו"ר אלי כהן:>
לא להפריע לה. 

<אתי בנדלר:>
אני אומרת את זה בשבילכם. 

<דוד ביטן (הליכוד):>
עזבי, זה לא מקובל מה שאת - - -

<עיסאווי פריג' (מרצ):>
מה זה לא מקובל? אתה רוצה להשתיק אותה? 

<אתי בנדלר:>
חבר הכנסת ביטן - - - 

<דוד ביטן (הליכוד):>
את נותנת ציונים למי ש - - -

<עיסאווי פריג' (מרצ):>
אתה רוצה להשתיק את היועצת המשפטית? 

<אתי בנדלר:>
אני לא נותנת ציונים, דבריו היו - - - רק דברי ההסבר לא היו בפני הוועדה. 

<עיסאווי פריג' (מרצ):>
מה זה לא מקובל? 

<דוד ביטן (הליכוד):>
לדעתי זה לא - - -

<יוסי יונה (המחנה הציוני):>
מה ניתן להסיק מדברייך? 

<אתי בנדלר:>
שום דבר, אני חושבת שאתם צריכים - - - דברי ההסבר אמורים להסביר הצעה, הצעת חוק. זה הכול. 
<דוד ביטן (הליכוד):>
זה לא מקובל. 

<היו"ר אלי כהן:>
לא להפריע לה. עוד דברים, גברתי? 

<אתי בנדלר:>
לא, זה הכול. 

<יוסי יונה (המחנה הציוני):>
אדוני היושב ראש, מה ניתן לגזור מדבריה של היועצת המשפטית לממשלה? 

<דוד ביטן (הליכוד):>
- - - הבג"צ.

<עיסאווי פריג' (מרצ):>
למה העקיצות המיותרות האלה? אני לא מבין.

<דוד ביטן (הליכוד):>
- - - זה לא מקובל.

<היו"ר אלי כהן:>
אני אגיד לך. קודם כל דבריה של היועצת המשפטית - - -

<דוד ביטן (הליכוד):>
היא נותנת ציונים - - -

<היו"ר אלי כהן:>
אני חושב שהם ברורים והם לא משתמעים לשתי פנים. יחד עם זאת, אדוני, למיטב ידיעתי יש לך תואר רביעי, אם אני לא טועה, ולכן מצופה ממי שיש לו תואר רביעי שתיקון של שניים וחצי שורות, אני בטוח שהוא יוכל ל - - -

<יוסי יונה (המחנה הציוני):>
לא, אני רוצה פשוט להעביר את זה מהמשתמע אל הברור. 

<היו"ר אלי כהן:>
אוקיי, תודה. גברתי, אנחנו נעבור להצבעה? 

<אתי בנדלר:>
בהחלט. 

<היו"ר אלי כהן:>
אם כן, נעבור, גברתי, להצבעה - - -

<דוד ביטן (הליכוד):>
יש נימוק, למה אין נימוק? 

<עיסאווי פריג' (מרצ):>
אין נימוק, הוא לא קשור לחוק. 

<אתי בנדלר:>
מי בעד? 

<עיסאווי פריג' (מרצ):>
דברי ההסבר לא קשורים לחוק. 

<דוד ביטן (הליכוד):>
סלח לי, יש - - - 

<עיסאווי פריג' (מרצ):>
זה פוליטיקה.

<היו"ר אלי כהן:>
נעבור - - -

<יוסי יונה (המחנה הציוני):>
אין נימוק. 

<עיסאווי פריג' (מרצ):>
וכולם מתיישרים. משרד המשפטים ומשרד התקשורת, כולם מתיישרים איתכם, עם הפוליטיקה הזאת. 

<דוד ביטן (הליכוד):>
את לא צודקת, תסלחי לי, השרים רשאים לוותר על - - - 

<היו"ר אלי כהן:>
אז אנחנו נעבור להצביע. 
<עיסאווי פריג' (מרצ):>
כן, הכול פוליטיקה.

<היו"ר אלי כהן:>
ביטן, ביטן. 

<דוד ביטן (הליכוד):>
הם לא מעוניינים בסמכות, מה בדיוק הבעיה? 

<עיסאווי פריג' (מרצ):>
מה הבעיה? הבעיה שאתם לא ענייניים. 

<יוסי יונה (המחנה הציוני):>
דוד, זה לא - - - 

<עיסאווי פריג' (מרצ):>
כמו שוק בשר טורקי אתם מנהלים את זה. 

<דוד ביטן (הליכוד):>
היא אמרה דברים לבג"צ עכשיו. 

<עיסאווי פריג' (מרצ):>
לא, אתה לא תשתיק אותה, היא אמרה מה שהיא צריכה להגיד. 

<אתי בנדלר:>
אני אמרתי לך ולכל אחד מחברי ה - - -

<דוד ביטן (הליכוד):>
הוא לא חייב לנמק. 

<עיסאווי פריג' (מרצ):>
דוד, היא אמרה מה שצריך להגיד. 

<דוד ביטן (הליכוד):>
למה לא? אני לא מבין, למה הוא לא יכול לוותר על הסמכות? 

<עיסאווי פריג' (מרצ):>
במקום - - -

<היו"ר אלי כהן:>
ביטן, תודה רבה לך. תודה. רועי, תרגיע אותו כבר. 

<יוסי יונה (המחנה הציוני):>
לא, פילבר אמר, פילבר סיפק את הנימוק, דוד.

<היו"ר אלי כהן:>
יונה, תודה. 

<עיסאווי פריג' (מרצ):>
כן, פילבר אמר פוליטיקה.

<יוסי יונה (המחנה הציוני):>
שקיימת אי הסכמה ואנחנו אפילו לא יודעים מה מהותה של אי ההסכמה ביניהם. 

<עיסאווי פריג' (מרצ):>
הדרג המקצועי אומר לך, 'אני מוכן'. 

<היו"ר אלי כהן:>
אם כן אנחנו נעבור, גברתי, להצביע על? 

<אתי בנדלר:>
פסקה (1) שבסעיף 1. 

<היו"ר אלי כהן:>
מי בעד? מי נגד? מי נמנע? חמישה בעד, שלושה נגד, אין נמנעים. התקבל, גברתי. 

הצבעה 

בעד – 5
נגד – 4
נמנעים – אין

פסקה (1) בסעיף 1 אושרה.

<היו"ר אלי כהן:>
מה הסעיף הבא? 

<אתי בנדלר:>
פסקה (2) בסעיף 1.

<היו"ר אלי כהן:>
מי בעד? חמישה. מי נגד? יש גם את חבר הכנסת מלכיאלי כאן. 

<עיסאווי פריג' (מרצ):>
אתם שניים ב'כולנו'? 

<היו"ר אלי כהן:>
כן, אני וחבר הכנסת פולקמן. מי נגד? שלושה. אין נמנעים. 

הצבעה 

בעד – 5
נגד – 4
נמנעים – אין

פסקה (2) בסעיף 1 אושרה.

<היו"ר אלי כהן:>
אם כן, כל הסעיפים התקבלו. 

<אתי בנדלר:>
סעיף 1 כולו, אתה רוצה, כדי שיהיה ברור שהצבעת גם על הרישא? אז סעיף 1 כולו.

<חיים ילין (יש עתיד):>
כבוד היושב ראש, אני - - -

<היו"ר אלי כהן:>
לא להפריע, סליחה. 

<אתי בנדלר:>
אם כך, כל סעיף 1 התקבל. 

<היו"ר אלי כהן:>
אוקיי, אם כך, כל סעיף 1 התקבל. בעוד חצי שעה נגיע להצביע על הרביזיה. 

<עיסאווי פריג' (מרצ):>
מי הגיש רביזיה? 

<היו"ר אלי כהן:>
רביזיה אתה גם מגיש על הכול? אוקיי. פולקמן מגיש על הכול. 

<עיסאווי פריג' (מרצ):>
אה, הולך להיות מעניין. 

<היו"ר אלי כהן:>
עוד חצי שעה להצביע על הרביזיה. 

<(הישיבה נפסקה בשעה 15:55 ונתחדשה בשעה 16:25.)>
<היו"ר אלי כהן:>
הישיבה בעניין דיון בהצעת חוק השידור הציבורי (תיקון מספר 6), התשע"ז-2016, אנחנו צריכים להצביע רק על נושא הרביזיות. על איזה רביזיות צריכים להצביע, גברתי? 

<אורי מקלב (יהדות התורה):>
יש כאלה שאומרים שרביזיה - - -

<יוסי יונה (המחנה הציוני):>
מה המשמעות? 

<דוד ביטן (הליכוד):>
חבר הכנסת פריג', שהגיש את הרביזיה לא נמצא. 

<אתי בנדלר:>
אז יש לפי בקשת עיסאווי פריג' ויוסי יונה. 

<היו"ר אלי כהן:>
אם כן אנחנו נעבור להצביע. אחת אחת? 

<אתי בנדלר:>
אפשר ביחד. על הבקשות של חברי הכנסת חיים ילין, עיסאווי פריג' ויוסי יונה. 

<חיים ילין (יש עתיד):>
יש לפולקמן גם רביזיה.

<אתי בנדלר:>
כן, אבל אתם ביקשתם דיון מחדש רק על דחיית ההסתייגויות.

<היו"ר אלי כהן:>
אם כן, אנחנו נעבור להצביע על דחיית ההסתייגויות של חברי הכנסת ילין, עיסאווי פריג' ויוסי יונה. מי בעד הבקשה לדיון מחדש? שניים בעד. מי נגד? שישה. לכן זה נגד.

הצבעה 
בעד הבקשה – 2
נגד – 6
הבקשה לדיון מחדש לא נתקבלה.
<אתי בנדלר:>
הבקשה השנייה היא בקשתו של חבר הכנסת רועי פולקמן, בקשה לדיון מחדש בכל הצעת החוק. 

<היו"ר אלי כהן:>
מי בעד בקשתו של חבר הכנסת פולקמן? שניים בעד. מי נגד? חמישה נגד. נדחה. תודה רבה.

הצבעה 
בעד – 2
נגד – 5
הבקשה לדיון מחדש לא נתקבלה.
<היו"ר אלי כהן:>
תודה רבה. סיימנו? 

<אתי בנדלר:>
סיימנו. 

<היו"ר אלי כהן:>
אני מודה לכולם, הישיבה נעולה. חג שמח. 

הישיבה ננעלה בשעה 15:28

